Bokser probeer teenstander se oor hap | Netwerk24
27 Julie 2021 13:16
Youness Baalla probeer Dinsdag in Tokio aan David Nyika se oor knibbel. Foto: Skermgreep SuperSport
Gelukkig vir David Nyika van Nieu-Seeland was Youness Baalla van Marokko in hul geveg in die Kokugikan-arena in Tokio minder suksesvol as Tyson met sy bytery.
Baalla was dalk 'n bietjie gefrustreerd omdat hy ná twee rondes reeds ver agter op die telkaart was, want in die derde ronde het hy Nyika aan die oor en wang probeer hap.
"Het jy dit gesien? Ek dink nie die skeidsregter het dit gesien nie," het Nyika ná die geveg gesê.
"Hy het 'n mondvol ingekry. Gelukkig het hy sy mondskerm ingehad en was ek vol sweet."
David Nyika het Youness Baalla sommer lekker opgedons nadat die Marokkaan hom probeer byt het. Foto: Getty Images
Die skeidsregter, Nelka Shiromala Thampi van Sri Lanka, het Baalla 'n paar keer gewaarsku omdat hy te veel aan Nyika vasgeklou het.
Hoewel Baalla se hap nie skade aangerig het nie, kan verwag word dat die sportowerhede teen hom sal optree.
Billy Meehan, Nyika se afrigter, het op 'n ligter trant gesê die Marokkaan se bytery het darem sy bokser wakker laat skrik, want toe het hy skielik met meer aggressie baklei.
Nyika was een van Nieu-Seeland se vlagdraers op die Spele se openingseremonie. Hy sal later in die week in die kwarteindronde van die swaargewig-afdeling teen Uladzislau Smiahlikau van Belarus te staan kom. – Reuters, Stuff.nz